KIRJALLINEN KYSYMYS E-1869/98

esittäjä(t): Luigi Caligaris (ELDR) ja Eolo Parodi (PPE) komissiolle

(16. kesäkuuta 1998)

Aihe: Lyon-Torino-Milano-Venetsia-Trieste -linjan toteuttaminen ja yhteys Genovan satamaan

Italian, Slovenian ja Unkarin viranomaiset sopivat äskettäin "authorityn" luomisesta, jonka tehtävänä on hakea rahoitusta Triestestä Ljubljanan ja Budapestin kautta Kiovaan kulkevan V-väylän toteuttamista varten.

V-väylä ei voi kuitenkaan käyttää täysin hyväkseen kaikkia mahdollisuuksiaan, ellei kehitetä tarkoituksenmukaisesti Euroopan laajuista Lyon-Torino-Milano-Venetsia-Trieste -linjaa, joka on väylän luonnollinen jatke. Itse asiassa vain kehittämällä tehokkaasti linjan mahdollisuuksia voidaan varmistaa maayhteys Keski- ja Itä-Euroopasta unionin Välimeren maihin (Espanjaan, Ranskaan ja Italiaan) ja niiden satamiin (erityisesti Barcelonaan, Marseille'hin, Genovaan, Venetsiaan ja Triesteen).

1. Voiko komissio sanoa, missä vaiheessa Lyon-Torino-Milano-Venetsia-Trieste -linjan työt ovat ja milloin ne saadaan päätökseen?

2. Eikö komissio katso, että jos linjan toteuttaminen Alppien pohjoispuolella itä-länsi-suunnassa kulkeviin Euroopan laajuisiin linjoihin nähden viivästyy huomattavasti, se jarruttaisi yhdistelmäliikenteen tasapainoista kehittämistä Euroopassa ja rajoittaisi lisäksi yhteyksiä Välimereltä ja sen satamista sisä-Eurooppaan?

3. Voiko komissio sanoa, mihin toimiin olisi ryhdyttävä jäsenvaltioissa, joiden kautta linja kulkee?

Komission jäsenen Neil Kinnockinkomission puolesta antama vastaus

(31. heinäkuuta 1998)

Komissio tunnustaa Lyonin/Triesten suurnopeusradan merkityksen tasapainoisen Euroopan laajuisen liikenneverkon kehittämiselle, kuten yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 annetussa Euroopan parlamentin ja neuvoston päätöksessä N:o 1692/96/EY(1) todetaan. Hankkeen odotetaan parantavan oleellisesti rautateiden rahtiliikenteen kilpailuasemaa. Suurnopeusrata edistää korkealuokkaisia matkustaja- ja rahtipalveluja, ja uuden yhteyden ansiosta vapautuu nykyisten ratojen kapasiteettia, jota voitaisiin käyttää rahtipalvelujen sekä paikallisen ja kaupunkiliikenteen palvelujen parantamiseen.

EY:n perustamissopimuksen 129 c artiklan mukaisesti vastuu yhteistä etua koskevien hankkeiden toteuttamisesta on ensisijaisesti jäsenvaltioilla. Vaikka hanke on viivästynyt jonkin verran sen monimutkaisuuden ja julkisen rahoituksen saatavuuteen liittyvien vaikeuksien vuoksi, hankkeen valmistelut ovat edenneet pitkälle. Yleissuunnitelmaluonnos on saatu valmiiksi rataosuuden Lyon-Montmélian osalta, työt on aloitettu keskeisissä solmukohdissa Italiassa ja julkinen rahoitus on varmistettu joillekin osuuksille Italiassa. Ranska ja Italia ovat sopineet kansainvälistä rataosuutta koskevan tutkimusvaiheen rahoittamisesta vuoteen 2000 asti. Yhteisö on jo myöntänyt hankkeelle 95 miljoonaa ecua (vuoteen 1997 mennessä) tutkimuksia ja valmistelevia töitä varten.

On vaikea arvioida tarkalleen, mikä vaikutus viivästymisellä voi olla yhdistettyjen kuljetusten kehitykseen ja niiden satamien asemaan, joihin Lyonin-Triesten yhteys vaikuttaa. Tässä yhteydessä on syytä mainita, että Italiassa investoidaan parhaillaan Genova-Voltrin-Novaran-Domodossolan, Pontebbanan ja Brennerin ratoihin. Investoinnit hyödyttävät lähinnä rahtiliikennettä, ja niihin on myönnetty yhteisön tukea. Lisäksi Ranskan ja Italian hallitukset ovat sopineet investoinneista nykyisiin ratoihin pääasiassa rahtiliikenteen kapasiteetin lisäämiseksi keskipitkällä aikavälillä. Italiassa parannetaan parhaillaan myös nykyistä Torinon-Triesten rataa.

Lisätietoja tästä hankkeesta, muun muassa hankkeen edistymisestä ja suunnitellusta täytäntöönpanon aikataulusta, saa asiakirjasta "Euroopan laajuinen liikenneverkko: raportti Essenin 14 erityishankkeen edistymisestä ja täytäntöönpanosta 1998"(2) ja siihen liittyvistä tietosivuista, jotka lähetetään suoraan arvoisille parlamentin jäsenille ja parlamentin sihteeristöön.

(1) EYVL L 228, 9.9.1996.

(2) KOM(98) 356 lopullinen.